SKRIFTLIG FORESPØRGSEL E-1645/01

af José Ribeiro e Castro (UEN) til Kommissionen

(12. juni 2001)

Om: Ekstraordinær omstillingsstøtte til fiskerflåden på grund af sammenbruddet af forhandlingerne om fiskeriaftalen mellem EU og Marokko

Som følge af det nylige sammenbrud af forhandlingerne om fiskeriaftalen mellem Den Europæiske Union og Kongeriget Marokko bestemtes det, at det var nødvendigt at omlægge en del af fiskerflåden i Portugal og Spanien (de direkte berørte medlemsstater) for at sætte fartøjerne i stand til at genoptage fiskeriet på andre, mere fjerntliggende fiskerpladser, navnlig gennem ekstraordinære finansielle støtteforanstaltninger.

Ifølge oplysninger i den spanske presse har den spanske regering meddelt EU, at den vil have behov for over 300 millioner euro for at omstille den fiskerisektor, som har fisket i marokkanske farvande. Ifølge samme kilde skulle budgetkommissær Michael Schreyer have svaret, at dette beløb var for højt, da Spanien allerede har modtaget 240 millioner euro.

Kommissionen bedes på den baggrund oplyse følgende:

- Kan Kommissionen bekræfte disse oplysninger?

- Kan Kommissionen oplyse størrelsen af det beløb, som den portugisiske stat har anmodet om og modtaget til lignende støtte til portugisiske fiskere og redere, som også er direkte og alvorligt berørt af de manglende resultater af forhandlingerne mellem EU og Marokko?

Svar afgivet på Kommissionens vegne af Franz Fischler

(17. juli 2001)

Der er flere aspekter af EU's behandling af konsekvenserne af den manglende fornyelse af fiskeriaftalen med Marokko:

- Udbetaling af godtgørelse for midlertidigt aktivitetsophør til fartøjer og fiskere i henhold til artikel 16, stk. 1, litra b), i forordning (EF) nr. 2792/1999(1). Disse godtgørelser er blevet udbetalt siden den 1. januar 2000, og de udbetales fortsat i 2001.

- Omstrukturering af den berørte fiskeriflåde, hvilket delvis skal ske inden for rammerne af de eksisterende strukturprogrammer til fordel for fiskerisektoren uden forhøjelse af de samlede bevillinger og ved hjælp af en særlig indsats, som der blev anmodet om på Det Europæiske Råd i Nice i december 2000(2).

- Omskoling af fiskerne, hvor der gælder samme fremgangsmåde som ved omstrukturering af fiskeriflåderne.

- Diversificering af de socio-økonomiske forhold i de berørte kystområder, hvilket skal ske inden for rammerne af de integrerede operationelle programmer for udvikling af de pågældende regioner med støtte fra de relevante strukturfonde (Den Europæiske Fond for Regionaludvikling (EFRU), Den Europæiske Socialfond (ESF) og evt. Den Europæiske Udviklings- og Garantifond for Landbruget (EUGFL)).

Det skal understreges, at i henhold til strukturfondenes generelle bestemmelser skal de pågældende lande være med til at finansiere alle de ovennævnte foranstaltninger.

Hvad angår størrelsen af EU-støtten kan oplyses følgende:

- De pågældende medlemsstater bør benytte sig af de strukturfondsmidler, der er afsat i forbindelse med de eksisterende programmer, men det er ikke på forhånd muligt at opgive nogen beløbsstørrelser.

- Kommissionen undersøger for øjeblikket mulighederne for at skaffe nogle supplerende bevillinger til den særlige indsats, der omtales ovenfor, dog inden for rammerne af de finansielle overslag som krævet af Det Europæiske Råd.

De tal, som det ærede medlem anfører i sin forespørgsel, er udtryk for en af flere arbejdshypoteser. Det er budgetmyndigheden, der fastsætter størrelsen af det beløb, der skal afsættes til den særlige indsats, og det er EU-lovgiveren, der fordeler beløbet mellem Spanien og Portugal. Fordelingen foretages i henhold til den procedure, der er fastsat i EF-traktatens artikel 36 og 37 (tidl. artikel 42 og 43).

(1) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet (EFT L 337 af 30.12.1999).

(2) Punkt 59 i formandskabets konklusioner.